Bispekonferansens «honorærpresident», biskop Joseph Fan Xueyan, døde i fangenskap i april 1992. Liket av biskop Fan var tilredt slik at det ble antatt at han var blitt torturert. Det samme var tilfelle med en annen biskop som døde i fangenskap omtrent samtidig. Dette vakte oppsikt også internasjonalt, og i et brev fra undergrunnskatolikker til utlandet ble det oppfordret til aksjonering for andre geistlige som var holdt i kinesisk fangenskap slik at lignende ikke skulle skje dem. Kort tid etter dette ble en rekke løslatt, blant dem biskop Liu, den 22. mai 1992. Det var uansett etter at straffen var sonet. Han ble så beordret til å holde seg i sin hjemlandsby.